钦定古今图书集成/明伦汇编/家范典/第012卷 > 小学 > 《嘉言》
## 钦定古今图书集成/明伦汇编/家范典/第012卷 > 小学 > 《嘉言》

罗仲素论“瞽瞍底豫，而天下之为父子者定”，云：“只为
天下无不是底父母。”了翁闻而善之，曰：“唯如此，而后
天下之为父子者定。”彼臣弑其君，子弑其父，常始于
见其有不是处耳。

又

横渠先生曰：“舜之事亲，有不悦者，为父顽母嚚，不近
人情，若中人之性，其爱恶若无害理，必姑顺之。若亲
之故旧所喜，当极力招致，宾客之奉，当极力营办，务
以悦亲为事，不可计家之有无，然又须使之不知其
勉强劳苦，苟使见其为而不易，则亦不安矣。”

又

横渠先生曰：“事亲奉祭，岂可使人为之？”

又

伊川先生曰：“人无父母，生日当倍悲痛，更安忍置酒
张乐以为乐？若具庆者可矣。”

又

伊川先生曰。病卧于床。委之庸医。比之不慈不孝。事
亲者。亦不可不知医。